Sondre Lerche Vaular (Noorse uitspraak: [ˈsondrə ˈlærkə], * 5 September 1982 te Bergen, Noorweë) is 'n Noorse sanger, kitaarspeler en liedjieskrywer.
Lerche het grootgeword met die klanke van popmusiek uit die jare tagtigs en het 'n fassinering vir groepe soos a-ha, The Beach Boys en Prefab Sprout ontwikkel, wat hom gemotiveer het om op die ouderdom van agt met formele kitaarlesse te begin. Lerche was ontevrede met die klassieke kitaarlesse en sy onderwyser het later ingegee deur hom aan Brasiliaanse musiek (soos bossa nova) bloot te stel. Hierdeur is die fondament vir Lerche se wye reeks ingewikkelde melodieë en akkoorde in sy musiek gelê. Op die ouderdom van veertien het Lerche sy eerste liedjie geskryf, getiteld "Locust Girl". Hy het akoestiese gigs (konserte) by die klub waar sy suster werksaam was, opgevoer terwyl hy nog minderjarig was. Hy is daar deur die Noorse vervaardiger H.P. Gundersen "ontdek", wat hom onder sy mentorskap geneem het en hom aan diverse musiekgenres, insluitend psigedelie, 60's-pop en hoofstroom Brasiliaanse musiek bloot gestel het, wat sy waardering vir eklektiese musiekstyle verder verbreed het. Rondom hierdie tydperk het Lerche die musiekbaas Tatiana Penzo van Oslo ontmoet — 'n ontmoeting wat tot 'n platekontrak met Virgin Norway gelei het. Sy gewildheid in sy tuisland het reëlmatig toegeneem en hy het in 2000 sy debuutalbum, Faces Down, opgeneem.
In 2003 is die regstreeks-/ateljeeversameling, Don't Be Shallow EP, vrygestel. Hy het ook op 'n musiektoer met Elvis Costello gegaan, en die twee het in 2005 weer eens saam getoer.
Sondre Lerche se tweede ateljeealbum, Two Way Monologue, is ook deur Gundersen vervaardig en is in 2004 vrygestel. Rolling Stone het die album 'n goeie resensie gegee, maar het die volgende oor die lirieke te sê gehad:
Sy swakheid is sy woorde. Lerche doen duidelik baie moeite met sy liedtekste, maar die resultate is gewoonlik vaag, en in die ergste geval suggereer dit 'n onsinvertaling van wat dalk welsprekend in die sanger se moedertaal sou wees.